Жалба, подадена на 3 май 2022 г. — Pshonka/Съвет
(Дело T-244/22)
Език на производството: чешки
Страни
Жалбоподател: Виктор Павлович Пшонка (Киев, Украйна) (представител: M. Mleziva, advokát)
Ответник: Съвет на Европейския съюз
Искания
Жалбоподателят моли Общия съд:
да отмени Решение (ОВППС) 2022/376 на Съвета от 3 март 2022 година за изменение на Решение 2014/119/ОВППС относно ограничителни мерки, насочени срещу определени лица, образувания и органи с оглед на ситуацията в Украйна, и Регламент за изпълнение (ЕС) 2022/375 на Съвета от 3 март 2022 година за прилагане на Регламент (ЕС) № 208/2014 относно ограничителни мерки, насочени срещу определени лица, образувания и органи с оглед на положението в Украйна, в частта, в която те се отнасят до жалбоподателя,
да осъди Съвета на Европейския съюз да заплати съдебните разноски.
Основания и основни доводи
Жалбоподателят изтъква три основания в подкрепа на жалбата.
Първо основание: нарушение на правото на добра администрация
Жалбоподателят в частност твърди, че при приемането на обжалваното решение Съветът на Европейския съюз не е действал с дължимото старание, тъй като преди приемането на обжалваното решение не взел предвид твърденията на жалбоподателя, нито представените от него доказателства в негова полза, а се опрял основно на информацията, която му била предадена от украинските власти, без да поиска допълнителна информация за хода на разследването в Украйна.
Второ основание: нарушение на правото на собственост на жалбоподателя
В това отношение жалбоподателят твърди, че наложените му ограничения са непропорционални и прекомерни и са в разрез с международноправните гаранции за защита на правото му на собственост.
Трето основание: нарушение на основните права на жалбоподателя, гарантирани с Конвенцията за защита на правата на човека и основните свободи
В това отношение жалбоподателят твърди, че наложените му ограничения водят до нарушение на правото му на справедлив съдебен процес, на презумпцията за невиновност, на правото на защита, а също и на защита на частната собственост.
____________